<classify> Mapunda ambaye ana misimu miwili tangu ajiunge na kikosi hicho akitokea Gor Mahia ya Kenya, mkataba wake umekwisha na yuko kwenye mazungumzo na uongozi wa klabu hiyo kwa ajili ya kusaini mwingine ili kuendelea kuitumikia timu hiyo ya Mtaa wa Msimbazi, Kariakoo, Dar es Salaam.Akizungumza na gazeti hili, Mapunda alisema wachezaji wapya waliosajiliwa msimu huu wanatakiwa kufahamu kuwa wanakuja kufanya kazi kuisaidia timu hiyo kutimiza malengo yake ya kutwaa mataji msimu ujao.Wachezaji wapya waliosajiliwa Simba hadi sasa ni Mussa Hassan Mgosi, Hamis Kiiza, Mohamed Faki na Peter Mwalyanzi ambao wataungana na wengine waliopo kama Emmanuel Okwi, Juuko Murshid, Ramadhan Kessy, Elias Maguli, Ibrahim Ajib, Awadh Juma na Denis Richard.Unajua Simba ina kiu ya kupata ubingwa, ndio maana inasajili wachezaji ambao watakisaidia kikosi hicho katika kusaka ushindi, hivyo macho ya mashabiki wanataka kuona kazi watakayofanya uwanjani na si vinginevyo, alisema kipa huyo mkongwe.Alisema wachezaji wengi wanapopata nafasi ya kusajiliwa hujisahau na kuonekana kuwa hawafai kwa kushindwa kuthibitisha viwango vyao uwanjani kwani wanatakiwa wakaze.  <topic>: MICHEZO 